تاریخ_سہارن_پور
مسلمانوں کے دور میں
شہاب الدین غوری کا سلسلہ نسب غور کے رئیس شنسب بن حریق سے ملتا ہے جو شروع میں بت پرست تھا لیکن علی کرم اللہ وجہہ کے دور حکومت میں اس نے اسلام قبول کر لیا تھا، لودھی اور سوری پٹھان بھی اس کی نسل سے ہیں۔ محمد بن سوری حاکم غور جس نے قرامطہ جماعت کا آلۂ کار بن کر محمود غزنوی کے خلاف بغاوت کردی تھی یہ بھی اسی شنسبی قبیلہ اور شہاب الدین غوری کے آبا واجداد میں سے تھا۔ شہاب الدین غوری 1171ء میں غزنی کے تخت پر بیٹھا اور 1175ء میں پہلی بار اس نے ہندوستان پر حملہ کیا اگر چہ اس حملے سے پہلے اور غزنوی حکومت کے زوال کے بعد ایک سو سال کا عرصہ ایسا گزرا جس کے تاریخی حالات تاریکی میں ہیں مگر اتنا پتہ ضرور ملتا ہے کہ راجپوت راجاؤں کی خانہ جنگی اور بے امنی نے ہندوستان کے ہندو راجاؤں کو کمزور کر دیا تھا۔ شہاب الدین غوری نے دہلی، اجمیر، گجرات، بہار، اودھ اور بنگال کو فتح کرکے 1195ء میں قطب الدین ایبک کو ہندوستان میں اپنا نائب مقرر کر دیا۔ سہارنپور کا دو آبی علاقہ بھی قطب الدین ایبک کے زیرحکومت رہا۔ 1193ء میں شہاب الدین غوری نے کوروکشیتر کے میدان میں ہندوستان کے ڈیڑھ سو راجاؤں کی فوجوں کو کمر تور شکست دے کر اپنی حکومت قائم کی تھی یہ بات قابل ذکر ہے کہ گھگڑقوم نے جو ایک لامذہب قوم تھی شہاب الدین کے دور حکومت میں اسلام قبول کر لیا تھا سلطان شہاب الدین نہایت بہادر اور فیاض انسان ہی نہ تھا بلکہ وہ نہایت عقل مند بادشاہ بھی تھا اس کو حاتم ہند کے نام سے پکارا جاتا تھا۔ 1206ء میں علاحدہ جماعت کے کچھ لوگوں نے رات کے وقت سلطان شہاب الدین غوری کو قتل کر ڈالا۔ اس کے کوئی نرینہ اولاد نہ تھی مگر امرا اور وزراء نے اس کے بھتیجے سلطان محمد کو راج گدی پر بیٹھایا سلطان محمد نے اپنے تایا شہاب الدین غوری کے مقرر کردہ نائب قطب الدین ایبک کو ہندوستان کے خود مختار بادشاہ ہونے کی سند عطا کردی قطب الدین ایبک شہاب الدین غوری کا نہایت وفادار غلام تھا اس زمانے میں مسلمانوں میں غلاموں کا درجہ اولاد کے برابر ہوتا تھا۔ آقا اپنے غلاموں کی پرورش اپنی اولاد کی طرح کرتے تھے۔ اور اپنی لڑکیوں کے ساتھ ان غلاموں کی شادیاں کردینے کو قابل فخر اور کارِثواب سمجھتے تھے۔ سلطان قطب الدین ایبک ہندوستان کا وہ پہلا مسلمان بادشاہ ہوا ہے جس نے ہندوستان میں ایک آزاد مسلم سلطنت کی بنیاد ڈالی۔ اس سے پہلے یہاں کی حکومت غزنی، بغداد اور دمشق کی ذیلی حکومت ہوا کرتی تھی۔ اور ہندوستان کے سلطان حکمراں کو ہر پالیسی اختیار کرنے کے لیے بغداد، دمشق اور غزنی کے حکمران کا منھ تکنا پڑتا تھا۔ اس خاندان کے دس بادشاہوں نے 1206ء سے 1290ء تک حکومت کی یہ بادشاہ قطب الدین ایبک، آرام شاہ، شمس الدین، رکن الدین، رضیہ، سلطانہ، معزالدین، میرام شاہ، علاؤ الدین سعود، سلطان ناصرالدین محمود، سلطان غیاث الدین بلبن اور سلطان معزالدین کیکبقاد تھے۔ قطب الدین ایبک نے سہارنپور کے علاقوں کو سیدھا دہلی کے صوبہ دار کے تحت کر دیا تھا۔ 1217ء میں شمس الدین نے ایک فوج شوالک کے پہاڑی راجاؤں، جاگیرداروں اور بڑے زمینداروں کے فتنہ فساد کو کچلنے کے لیے اور دبانے کے لیے بھی اس لشکر کے ایک حصہ کو اس جگہ (سہارنپور) کے میدان پر چار ماہ سترہ دن رہنا پڑا۔ باقی لشکروں کو دہرہ دون، سرمور اور بجنور کے علاقوں میں فوجی طاقت کی نمائش کرنے اور مناسب حسب حال فوجی کارروائی کرنے کے لیے بھیج دیا گیا ان لشکروں کے سپہ سالاروں کو ہدایت کی گئی کہ وقت ضرورت سہارنپور کی چھاؤنی سے کمک حاصل کریں۔ ان لشکروں نے مذکورہ علاقوں میں امن وامان قائم کر دیا۔ 1353ء میں سلطان ناصرالدین محمود کی فوجوں نے جمناکوراج گھاٹ کے راستے سے عبور کیا اور یہ فوج ڈیرہ دون، مظفرنگر اور سہارنپور کے علاقوں میں گشت کرتی ہوئی گنگا دریا کو دریا کو درہ کوہلہ (ہریدوار) سے پار کرکے بدایوں پہنچی اس زمانے میں روہیل کھنڈ اور دوآبے میں بغاوت ہوئی اور فساد پھوٹ پڑا تھا سہارنپور اس زمانے میں سنبھل کے صوبیدار کے ماتحت تھا اور بغاوت کے زور پکڑ جانے کی وجہ سے وہ دہلی بھاگ گیا تھا تتلغ خاں جس نے دہرہ دون اور سرمور پر قبضہ کر لیا تھا۔ 1257ء میں سلطان نے سرمور پر حملہ کرکے واپس لے لیا اور اپنی فوج کو سہارنپور کے راستہ سے دہلی لے گیا غلام خاندان میں سلطان محمود ناصرالدین ایک ایسا بادشاہ ہوا ہے کہ جس نے اپنی زندگی کو ایک سال میں دو قرآن پاک اپنے ہاتھ سے لکھ کر ان کے ہدیہ سے اپنی زندگی بسر کرتا تھا اس کی بیوی گھر کا سب کام کاج خود اپنے ہاتھ سے کرتی تھی یہ بادشاہ نہایت رحم دل عبادت گزار اور درویش صفت انسان تھا اس کی بادشاہت کا سارا زمانہ بغاوتوں اور سرکشوں کے فسادات کو کچلنے پر صرف ہوا یہ بیس سال حکمت کرنے کے بعد وفات پاگیا۔